Цветан Ангелов
Защото е трудно

chitanka.info

Събуди се лагерът рано, по хлад.

Към извора хукна девети отряд.

Но Рачо под чергата спи непробудно,

защото…

да станеш по изгрев

е трудно.

Един шегобиец го пръсна с вода.

Изтича сънливецът вън, зарида.

Подсмърча под смърча. Облича се мудно,

защото…

да пипаш чевръсто

е трудно.

Поеха на поход по чудни следи,

а Рачо с пазача на припек седи.

Но той не тъгува, че тук е безлюдно,

защото…

нагоре по хълма

е трудно.

Ах, има да гонят незнайния рид,

под който уж някакъв рудник е скрит.

А Рачо не рачи съкровище рудно,

защото…

да ровиш и чукаш

е трудно.

Но… мръква се вече. От стръмния кат

честит се завръща девети отряд.

И проби е взел. А на Рачо е чудно,

защото…

да следваш отряда

е трудно.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.